(खण्ड 5सँ 12 धरि काफियाक विवरण अछि, जाहिमे खंड 5 ओ 6 केर अधिकांश तथ्य विदेह मैथिली मानक भाषा आ मैथिली भाषा संपादन पाठ्यक्रम (भाषापाक)सँ लेल गेल अछि जकरा विदेह पोथीसँ डाउनलोड कएल जा सकैए)
1) जमीन-अमीन, जमीन-पसीन, घर-डर, घर-बर, डगर-मगर, जीवन-तीमन आदि उत्तम प्रकारक तुकांत अछि।
 2) जमीन-उरीन आदि मध्यम प्रकारक तुकांत अछि।
 3) घर-नगर, घर-दूर, नगर-उर, घर-तीर आदि अधम प्रकारक तुकांत अछि।
 (अमित मिश्र)
1) जँ कोनो मतलामे "छन" आ "दन" काफिया छै तँ ऐमे "न" वर्ण मूल वर्ण भेलै (काफियाक मिलान सदिखन अन्तसँ कएल जाइत छै) आ ओइसँ पहिलुक वर्णक स्वर सेहो बराबर हेबाक चाही। उपरका उदाहरणमे "न" वर्णक बाद क्रमशः "छ" आ "द" वर्ण बचै छै आ दुनूक स्वर "अ" छै मने अकारान्त छै तँए कोनो मतलामे ई काफिया सही हएत। आब ऐ गजलमे आन शेर सभमे एहने काफिया हेतै जेना "हन", "मन", "जीबन" आदि। ऐठाम ई बात बुझबाक अछि जे जँ मतलामे "छन" आ "धुन" रहितै तँ काफिया गलत भऽ जेतै कारण मूल वर्ण "न" केर बादक स्वरक मात्रा सेहो अनिवार्य रूपें मिलबाक चाही मुदा ऐ उदाहरणक एकटा काफियामे "न" केर बाद "अ" स्वरक गुणिताक्षर छै तँ दोसरमे मूल वर्ण "न" केर बाद "उ" स्वर छै, तँए ई गलत भेल। ऐठाम ईहो मोन राखू जे "छन" आ "दन" केर बाद कोनो आन शेरमे "धुन", "आन", "निन" आदि काफियाकेँ नै लऽ सकैत छी। ईहो मोन राखू जे एकै गजलक आन-आन शेरमे मूल वर्ण एकै रहतै। जेना उपरका उदाहरणमे "छन" आ "दन" काफिया छै तँ आन शेरक काफियाक अंतमे "न" वर्ण अनिवार्य रूपसँ रहतै।
 2) जँ कोनो मतलामे "जीवन" आ "तीमन" छै तँ काफिया "अ" स्वरक संग "न" मूल वर्ण हएत। आ तँए आन शेरक काफिया लेल "धूमन", "केहन", "पावन" एहन शब्द उपयुक्त रहत।
 3) जँ कोनो मतलामे काफिया "तीमन" आ "नीमन" शब्द छै तखन कने धेआन राखए पड़त। दुनू शब्दकेँ धेआनसँ देखू, अंतमे "मन" वर्ण समूह उभयनिष्ठ छै तँ एहन काफियामे "मन" मूल वर्ण समूह भेल आ तइसँ पहिने दुनूमे "ई" स्वरक मात्रा छै (ती, नी) तँए एकर काफिया भेल "ई" स्वरक मात्राक संग "मन" वर्णक समूह। जँ कोनो शाइर "तीमन" आ "नीमन" केर बाद कोनो आन शेरमे "जीबन", "धूमन", "केहन", "पावन" काफिया लेताह तँ गलत हएत। सही काफिया हेत "परिसीमन" आदि। ऐठाम ईहो मोन राखू जे जँ कोनो मतलामे "तीमन" आ "धूमन" काफिया छै तँ ओ गलत हएत कारण "मन" वर्ण समूहसँ पहिने एकटामे "ई" स्वरक मात्रा छै तँ दोसरमे "उ" स्वरक मात्रा। तेनाहिते "खाएत" एवं "आएत" काफियामे अन्तसँ "एत" उभयनिष्ठ छै एवं तइसँ पहिने "आ" स्वरक मात्रा छै, तकर बाद आन शेरमे "जाएत", "नहाएत", "पाएत", "बुड़िआएत" आदि काफिया सही हेतै। जँ कोनो गजल बिना रदीफक अछि तैयो ई नियम सभ लागत (पहिने हमरा बिना रदीफ बला गजलक काफियापर किछु भ्रम छल मुदा आब ई फाइनल अछि संगे-संग हमर भ्रमक कारणे जे गलत गजल लिखाएल ताहि लेल हमहीं टा उत्तरदायी छी)
4) कोनो मतलामे "खौंझाएत" आ "बुझाएत" शब्दक काफिया नै भए सकैए से आब अहाँ सभ नीक जकाँ बुझि गेल हेबै। जँ कोनो शाइर एहन काफिया लै छथि तँ काफियामे "सिनाद दोष" आबि जाइत छै।
 5) केखनो काल किछु एहन शब्द आबि जाइत छै काफियामे, जे अधिकांशतः एक समान रहैत छै जेना "पसार" एवं "सार" । ऐ दूटा शब्दमे अन्तसँ खाली "सार" उभयनिष्ठ छै आ स्वरक मिलान नै भए रहल छै तँए कोनो मतलामे "पसार "आ "सार "काफिया नै बनि सकैए। तेनाहिते विचारक संग "चार" आदि काफिया नै लऽ सकैत छी। "धार" आ "उधार "सहित एहन आन-आन शब्द लेल एहने सन बूझू। जँ कोनो गजल बिना रदीफक अछि तँ ई नियम नै लागत आ बिना रदीफ बला गजलमे धार उधार आदि काफिया आबि सकैए।
 ऐ ठाम किछु गोटे कहि सकै छथि जे अकारान्त काफियामे वर्णक समानता किएक। । कारण गौरसँ देखबै तँ पता लागत जे "नीलम "आ "सीलम "काफियामे "अम "उच्चारण छै, आ "रूपम", "पूनम "आदि शब्दमे सेहो "अम "उच्चारण छै। । ई गप्प सदिखन मोन राखू जे कोनो एकटा ध्वनिकेँ अधार मानि कए नियम नै बनाएल जाइत छै। दोसर उदाहरण लिअ जँ मतलामे "नहाएत "आ "खाएत "काफिया छै तखन आन शेरक काफिया लेल कोन काफिया हैतै। एतए "एत "सँ पहिने "आ "स्वर लेबहे पड़त। ऐठाम फेर मोन पाड़ू जे कोनो नियम एकटा उच्चारणपर नै बनाएल जाइत छै। तँए व्यावहारिक रूपें अहाँकेँ वा किनको ई बुझाएत जे "नीलम "आ "सीलम "के बाद "रूपम ", "पूनम "आदि काफिया बनि सकैए मुदा भाषायी दृष्टिसँ ई गलत हएत।
 आब ऐ शेरमे रदीफ "जीबन" भेल आ पहिल पाँतिमे काफिया "गुदस्त" अछि, आब संयुक्ताक्षर बला नियमक हिसाबें काफिया बला शब्दमे अन्तसँ दोसर वर्ण "स्त" होएबाक चाही। आब दोसर पाँतिके देखू रदीफसँ पहिने काफियाक रूपमे "हरस्त" अछि जकर अंतसँ "स्त" संगे-संग "अ" वर्णक स्वरसाम्य सेहो छै जे नियमक मोताबिक सही अछि। ऐ गजलमे आन काफिया सभ एना अछि "व्यस्त", "मदमस्त", "मस्त", "सस्त" आदि। उपरके नियम जकाँ मतलाक पहिल पाँतिमे जँ "मस्त" काफिया छै तँ ओकर बाद आन शेरमे "चुस्त" "सुस्त" आदि काफिया नै आबि सकैए। संयुक्ताक्षरक ई नियम मात्रा बला काफिया लेल कने अलग ढ़ंगसँ छैक। किछु विस्तृत विवरण मात्रा बला खण्डमे भेटत। पंचमाक्षरक कारण बनल संयुक्ताक्षर लेल ई नियम काज नै करत आ एकर विवरण आगू भेटत।
 7) आब आबी कने "ए" आ "य "बला प्रसंगपर (ई प्रसंग भारत आ नेपालक भाषा वैज्ञानिक सभहँक आलेखपर आधारित अछि। जै ठाम हमरा गलत लागल तै ठाम हम कोष्ठकमे ओकरा स्पष्ट केलहुँ अछि)।
 ए आ य : मैथिलीक वर्तनीमे ए आ य दुनू लिखल जाइत अछि। मुदा "ए "केर प्रयोग प्राचीन मैथिलिएसँ अछि।
 प्राचीन वर्तनी--कएल, जाए, होएत, माए, भाए, गाए आदि।
 नवीन वर्तनी--कयल, जाय, होयत, माय, भाय, गाय आदि।
 सामान्यतया शब्दक शुरूमे ए मात्र अबैत अछि। जेना एहि, एना, एकर, एहन आदि। एहि शब्द सभक स्थानपर यहि, यना, यकर, यहन आदिक प्रयोग नहि करबाक चाही। यद्यपि मैथिलीभाषी थारू सहित किछु जातिमे शब्दक। आरम्भोमे "ए" केँ य कहि उच्चारण कएल जाइत अछि।
 ए आ "य" क प्रयोगक सन्दर्भमे प्राचीने पद्धतिक अनुसरण करब उपयुक्त मानि एहि पुस्तकमे ओकरे प्रयोग कएल गेल अछि। किएक तँ दुनूक लेखनमे कोनो सहजता आ दुरूहताक बात नहि अछि। आ मैथिलीक सर्वसाधारणक उच्चारण शैली "य "क अपेक्षा "ए"सँ बेसी निकट छैक। खास कऽ कएल, हएब आदि कतिपय शब्दकेँ कैल, हैब आदि रूपमे कतहु-कतहु लिखल जाएब सेहो "ए" क प्रयोगकेँ बेसी समीचीन प्रमाणित करैत अछि।
 पूर्ण रूप : पढ़ए (पढ़य) गेलाह, कए (कय) लेल, उठए (उठय) पड़तौक।
 अपूर्ण रूप : पढ़' गेलाह, क' लेल, उठ' पड़तौक।
 पढ़ऽ गेलाह, कऽ लेल, उठऽ पड़तौक।
 (हमर कथन य वा ए लोप भेलापर पहिने बला अक्षर लघुए रहैत छै। उच्चारण किछु रेघा कऽ जरूर होइ छै मुदा ओइसँ एकरा दीर्घ नै मानल जा सकैए। )
पूर्ण रूप : खाए (य) गेल, पठाय (ए) देब, नहाए (य) अएलाह।
 अपूर्ण रूप : खा गेल, पठा देब, नहा अएलाह।
 आब एक बेर फेर घुरि जाइ उच्चारण पर। उच्चारणमे लोपसूचक चिह्न (') वा विकारी (ऽ) केर कोनो महत्व नै होइत छैक। मने लोप सूचक चिन्ह वा विकारीसँ पहिने जे वर्ण छै तकरे पूरा-पूरी उच्चारण हेतै कनेक नमहर उच्चारणक संग (मुदा ऐ कने नमहर उच्चारणक कारण ओ वर्ण दीर्घ नै मानल जाएत। बहुत रास भाषा वैज्ञानिक सभ "भ" वा "भ' "वा "भऽ" मने य वा ए केर लोप हेबासँ पहिनुक अक्षरकेँ दीर्घ मानै छथि मुदा हमर कहब जे जखन "घर "शब्दमे "घ" केर कनेक नमहर उच्चारण भेलाक बादो जखन ओ दीर्घ नै होइए तखन "भ" वा "भ'" वा "भऽ" केर उच्चारण जँ कनेक नमहर छै तँ फेर ओकरो लघु मानू। ) जेना "लए "शब्दमे ल केर बाद ए केर उच्चारण होइत अछि मुदा जखन ओही "लए "शब्दकेँ "ल' "वा "लऽ "लिखबै तखन ओकर उच्चारण बदलि जाएत आ एकर उच्चारण "ल "केर बराबर हएत। मतलब जे "ल' "वा "लऽ "केर उच्चारण "लए "वा "लय" शब्दसँ बिल्कुल अलग अछि। तेनाहिते "खस' "वा "खसऽ "केर उच्चारण "खसए "वा "खसय "शब्दसँ अलग अछि। एहन एहन शब्द जकर अंतमे "ए "वा "य "लोप होइत होइ तकरा लेल एहने सन नियम हेतै।
 जँ कोनो शाइर ध्वनि लोपक चिन्ह वा विकारी बला शब्दक काफिया बनबै छथि तँ ओ धेआन राखथि जे हरेक काफियामे लोपसूचक चिह्न (') वा विकारी (ऽ)सँ पहिनुक वर्ण एकसमान राखथि। जेना "ल' "वा "लऽ केर काफियाक बाद शाइर एहन शब्द चुनथि जकर अंतमे लोपसूचक चिह्न (') वा विकारी (ऽ) लागल हो तकरा बाद वर्ण "ल "हो जेना "चल' "वा चलऽ। जँ कोनो शाइर "राख' "वा "राखऽ "केर काफिया "बाज' "या "बाजऽ "रखताह तँ ओ गलत हेतै। " बाज' "या "बाजऽ "केर बाद "साज' "वा "साजऽ "काफिया हेतै। संगे-संग काफियाक उपरका बला नियम सभ पहिनेहें जकाँ एहूमे लागू रहत। जँ कोनो एहन शब्द जकर अंतमे "ए "वा "य "केर लोप भेल छै आ ताहिसँ पहिने कोनो मात्रा छै तँ ओकर काफिया लेल मात्राक काफिया बला नियम लागत जकर विवरण आगू देल जा रहल अछि।
 दए, कए आदि लेल एहने सन नियम रहत।
 किछु लोक सभ "लऽ, दऽ, कऽ, भऽ," आदि शब्दकेँ एक-दोसरक काफिया मानि लै छथि मुदा ई गलत हएत। आशा अछि जे एतेक उदाहरणसँ ई नियम सभ बुझबामे आएल हएत। बहुत ठाम देखबामे आएल अछि जे लोक विकारी बदला पूरा "अ" लीखि दै छथि जेना--" जोतऽ" बदला "जोतअ", "करऽ" बदला "करअ" आदि-आदि। एहन स्थितिमे मोन राखू जे गितनी पूरा हएत मने "जोतअ" = दीर्घ-दीर्घ (संस्कृतक हिसाबें दीर्घ-लघु-लघु) "करअ" =लघु-दीर्घ। ई प्रकरण आरो स्पष्ट भेल हएत से उम्मेद।
 जेना की हम पहिने कहि चुकल छी जे अधिकांश गीतमे तुकान्त रहै छै मुदा मैथिलीक अधिकांश गीतमे अंत्यानुप्रास वा काफियाक निर्वाह भेल अछि। ऐ प्रसंगमे एकटा रोचक गप्प हम जोड़ब। जहाँ धरि हमरा ज्ञान अछि पूर्वक कोनो विद्वान ऐ प्रसंगपर अपन मंतव्य ऐ रूपें नै रखला अछि जँ रखने हेता तँ ई हमर अज्ञानता बूझल जाए।
 मैथिलीक विद्वान ऐ गप्पपर तँ खूब चर्चा केला जे "ए" केर बदलामे "य" आएल, ईहो चर्चा केला जे "य" उर्दू-ब्रजभाषासँ मैथिलीमे आएल। एहू गप्पपर खूब घमर्थन भेल जे के-के "ए" केर पक्षमे छथि आ के-के "य" केर पक्षमे (मुदा हमर कहब जे जँ ई उर्दू-ब्रजभाषाक नकल छै तैयो ऐ गप्पपर घमर्थन हेबाक चाही जे ई नकल किएक भेल)।
 (ई सेनुरदानक गीत अछि जकरा हम कुंज बिहारी मिश्र जी द्वारा गाएल राम विवाह प्रसंगसँ लेलहुँ अछि। रचनाकार शायद कदमलता छथि)
ऐ दूनू पाँतिकेँ देखलासँ आर स्पष्ट भेल हएत जे "य" केर प्रचलन किएक बेसी भेल। जँ ऐ गीतमे "य" केर प्रयोग नै रहितै तँ ऐ गीतक भास उतरब बड्ड कठिन छलै।
 आ हमरा जनैत मध्यकालीन मैथिलीमे एही लेल "ए" केर प्रयोग बन्द कऽ "य" केर प्रयोग शुरू भेल। ऐ तरहँक आनो-आन मौखिक लोकगीत भेटत जकरा अवलोकनसँ अहाँ सभ अपने निर्धारित कऽ सकै छी जे कतऽ "ए" हेबाक चाही आ कतऽ "य" । ओना हमरा ई स्वीकार करबामे कोनो दिक्कत नै अछि जे साधारण बोलचालमे सभ गोटा "आएल" बजै छथि मने "ए" बला रूप खाली पद्यमे काफिया लेल "य" केर प्रयोग होइत छै। ई अकारण नै अछि जे समदाउनक प्रचुर मात्रामे रचना केनिहार गणनाथ झा, विंद्यनाथ झा आदि ओ संत कवि सिनेहलता जी एवं तात्कालीन संत ओ आन साहित्यकार "य" केर बेसी प्रयोग करैत छलाह। आ एही कारणसँ कतहुँ-कतहुँ "ए" बदलामे "ओ" केर सेहो प्रयोग होइ छै जेना- "देखाएल" बदलामे "देखाओल" आदि। आन शब्द लेल एहने बूझू। 